|  |
| --- |
| Kauno prekybos, pramonės ir amatų rūmai |
|  |
| Įkurta | 1991 m. lapkričio 29 d. |
| Tipas | visuomeninė organizacija |
| Tikslas | Kauno ir Marijampolės regionų verslo interesų atstovavimas |
| Būstinė | Gedimino g. 43-1, LT-44240 Lietuva Kaunas |
| Prezidentas | Zigmantas Dargevičius |
| Generalinė direktorė | Olga Grigienė |
| Tinklalapis | www.chamber.lt |

**Kauno prekybos, pramonės ir amatų rūmai** – Kauno ir Marijampolės regionų pramonės, prekybos ir amatų įmones ir verslininkus vienijanti organizacija, įsikūrusi Kaune, Gedimino gatvėje 43. Organizacija vienija 649 įmones Kauno, Kauno rajono, Marijampolės, Kėdainių, Jonavos, Kaišiadorių, Raseinių, Prienų, Birštono, Šakių, Vilkaviškio, Kazlų Rūdos ir Kalvarijos savivaldybėse. Rūmų paslaugomis kasmet naudojasi apie 2500 visos Lietuvos įmonių.

Struktūra
---------

Aukščiausias rūmų valdymo organas yra generalinė asamblėja, kuri yra visuotinis rūmų narių susirinkimas, šaukiamas kas 4 metus. Generalinė asamblėja renka rūmų prezidentą, viceprezidentus ir Rūmų tarybą, formuoja specializuotus komitetus. Organizacija turi filialus Jonavoje, Marijampolėje ir Kėdainiuose, atstovybes Prienuose, Šakiuose ir Vilkaviškyje.

Nuo 2018 m. rūmams vadovauja UAB „Liuks" generalinis direktorius Zigmantas Dargevičius.

Kauno prekybos, pramonės ir amatų rūmai nuo 1992 m. kartu su kitais Lietuvos regioniniais rūmais susijungę į  Lietuvos prekybos, pramonės ir amatų rūmų asociaciją.

Istorija
--------

Kauno prekybos, pramonės ir amatų rūmai įsikūrę istoriniame 1890 m. statytame Kauno tvirtovės inžinierių valdybos pastate (2013 m. nuotrauka)
Lietuvos prekybos, pramonės ir amatų rūmams statytas pastatas Kaune, ~1939 m.
1925 m. Kaune įsteigti Lietuvos prekybos ir pramonės rūmai, pirmininku išrinktas ekonomistas ir inžinierius Jonas Dobkevičius (vadovavo rūmams iki 1934 m.). 1936 m. rūmai išplėsti ir pertvarkyti į Prekybos, pramonės ir amatų rūmus, vienijo 90 narių: šalies prekybos, pramonės, amatų, kredito ir kooperatyvų sąjungas. Klaipėdos krašte veikė Klaipėdos krašto pramonės ir prekybos rūmai, lenkų okupuotame Vilniaus krašte – Vilniaus pramonės ir prekybos rūmai.

1936 m. naujuoju rūmų pirmininku paskirtas inžinierius Vladas Kurkauskas (vadovavo iki 1940 m.). 1939 m. organizacija įsikūrė naujame architekto Vytauto Landsbergio-Žemkalnio suprojektuotame pastate K. Donelaičio gatvėje. 1940 m. Lietuvą okupavus Sovietų Sąjungai, pastatas nacionalizuotas, 1941 m. organizacija paleista.

1991 m. atkūrus Lietuvos nepriklausomybę įkurti regioniniai Kauno prekybos, pramonės ir amatų rūmai, pirmuoju prezidentu išrinktas profesorius Simonas Ramutis Petrikis. 1996 m. prie rūmų prijungti iki tol savarankiškai veikę Marijampolės prekybos, pramonės ir amatų rūmai.
2018 m. organizacija įsigijo buvusį Kauno technologijos universiteto Humanitarinių mokslų fakulteto pastatą Gedimino gatvėje 43, į kurį persikėlė po renovacijos 2020 m.

Šaltiniai
---------

1. ↑  *Apie*, Kauno prekybos, pramonės ir amatų rūmai. Nuoroda tikrinta 2022-01-06.
2. ↑  *Struktūra*, Kauno prekybos, pramonės ir amatų rūmai. Nuoroda tikrinta 2022-01-06.
3. 1 2  *Kauno prekybos, pramonės ir amatų rūmų prezidentu išrinktas Z. Dargevičius*, Kauno diena, 2020-06-18. Nuoroda tikrinta 2022-01-06.
4. 1 2  pramonės ir prekybos rūmai. Visuotinė lietuvių enciklopedija (tikrinta 2024-03-12).
5. ↑  *Saugomas pastatas Kauno centre turi naujus šeimininkus*, Kas vyksta Kaune, 2018-10-29. Nuoroda tikrinta 2022-01-06.
6. ↑  „Objekto Nr. 1124 išsamus aprašymas". Lietuvos Respublikos kultūros vertybių registras.
7. 1 2  *Rūmų istorija*, Kauno prekybos, pramonės ir amatų rūmai. Nuoroda tikrinta 2022-01-06.
8. ↑  *Kauno prekybos, pramonės ir amatų rūmai nupirko KTU pastatą*, Delfi, 2018-10-29. Nuoroda tikrinta 2022-01-06.

Literatūra
----------

* Vilma Akmenytė, Giedrė Milerytė, Vasilijus Safronovas, „Rūmų istorija: vardai, vertybės, tradicijos/ Prekybos, pramonės ir amatų rūmai Lietuvoje 1925-2010" Vilnius, Lietuvos prekybos, pramonės ir amatų rūmų asociacija, 2010 m. ISBN 978-9955-99-244-8